**Eljárásrend az osztatlan tanárképzésben levelező tagozaton tanuló, munkatapasztalattal rendelkező hallgatók összefüggő tanítási gyakorlat idejének csökkentésére**

A tanárképzés rendszeréről, a szakosodás rendjéről és a tanárszakok jegyzékéről szóló 283/2012. (X. 4.) Korm. rendelet 6. § (7) bekezdése értelmében részidős képzésben az előzetesen megszerzett **munkatapasztalat** elismerésével az egyéni összefüggő iskolai gyakorlat időtartama egy félévre csökkenthető.

Feltétele:

**minimum egy éves tanítási gyakorlat legalább az egyik szaktantárgy tanításában**, melyet a munkáltató által aláírt, lepecsételt igazolással kell igazolni.

A kérvényt a Neptun rendszeren keresztül kell benyújtani: Ügyintézés/Kérvények/Összefüggő tanítás gyakorlat beszámítása irányuló kérelem. A kérvényhez csatolni kell a munkáltatói igazolás szkennelt változatát. Az eredeti munkáltatói igazolást a Tanulmányi és Oktatásszervezési Osztályra kell eljuttatni.

Az a hallgató, aki be kívánja számíttatni munkatapasztalatát az összefüggő tanítási gyakorlatra, az Összefüggő egyéni gyakorlat I., illetve Összefüggő egyéni gyakorlat II. tanegységet, valamint valamennyi Kísérő szemináriumot I-II. (szakos, pedagógiai, pszichológiai) tanegységet az adott félévre fel kell vennie a Neptunban.

A szakdolgozat választása, a Szakdolgozati szeminárium I. tanegység teljesítése a fenti esetben a féléves összefüggő gyakorlatot megelőző félévben esedékes.